สรุปภาวะตลาดต่างประเทศ ประจำวันที่ 28 เม.ย. 2563
สรุปภาวะตลาดต่างประเทศ ประจำวันที่ 28 เม.ย. 2563
29 เม.ย. 2563

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (28 เม.ย.) เนื่องจากนักลงทุนเทขายหุ้นกลุ่มเทคโนโลยี ก่อนที่บริษัทเทคโนโลยีรายใหญ่จะเปิดเผยผลประกอบการในสัปดาห์นี้ ซึ่งรวมถึงอัลฟาเบท เฟซบุ๊ก และไมโครซอฟท์ ขณะเดียวกันนักลงทุนจับตาความคืบหน้าในการผ่อนคลายมาตรการล็อกดาวน์ของสหรัฐ และผลการประชุมนโยบายการเงินของธนาคารกลางสหรัฐ (เฟด) ซึ่งจะมีการแถลงในวันพุธที่ 29 เม.ย.ตามเวลาสหรัฐ หรือในช่วงเช้าของวันพฤหัสบดีที่ 30 เม.ย.ตามเวลาไทย
ดัชนีเฉลี่ยอุตสาหกรรมดาวโจนส์ปิดที่ 24,101.55 จุด ลดลง 32.23 จุด หรือ -0.13% ขณะที่ดัชนี S&amp;P500 ปิดที่ 2,863.39 จุด ลดลง 15.09 จุด หรือ -0.52% ส่วนดัชนี Nasdaq ปิดที่ 8,607.73 จุด ลดลง 122.43 จุด หรือ -1.40%
 
ตลาดหุ้นยุโรปปิดปรับตัวขึ้นเมื่อคืนนี้ (28 เม.ย.) สู่ระดับสูงสุดในรอบ 7 สัปดาห์ เนื่องจากนักลงทุนขานรับสัญญาณที่ว่า หลายประเทศเริ่มผ่อนคลายมาตรการล็อกดาวน์แล้ว หลังจากการแพร่ระบาดของไวรัสโควิด-19 ชะลอตัวลง นอกจากนี้ การเปิดเผยผลประกอบการไตรมาสแรกที่ดีเกินคาดของบริษัทจดทะเบียน และการทะยานขึ้นของหุ้นกลุ่มธนาคาร ช่วยหนุนตลาดด้วย
ดัชนี Stoxx Europe 600 เพิ่มขึ้น 1.68% ปิดที่ 341.09 จุด
ดัชนี CAC-40 ตลาดหุ้นฝรั่งเศสปิดที่ 4,569.79 จุด เพิ่มขึ้น 64.54 จุด หรือ +1.43%, ดัชนี DAX ตลาดหุ้นเยอรมนีปิดที่ 10,795.63 จุด เพิ่มขึ้น 135.64 จุด หรือ +1.27% และดัชนี FTSE 100 ตลาดหุ้นลอนดอนปิดที่ 5,958.50 จุด เพิ่มขึ้น 111.71 จุด หรือ +1.91%
 
ตลาดหุ้นลอนดอนปิดบวกเมื่อคืนนี้ (28 เม.ย.) ใกล้ระดับสูงสุดในรอบ 7 สัปดาห์ โดยได้แรงหนุนจากความหวังว่า ประเทศต่างๆ จะผ่อนคลายมาตรการล็อกดาวน์ หลังการแพร่ระบาดของไวรัสโควิด-19 ชะลอตัวลง นอกจากนี้ การทะยานขึ้นของหุ้นกลุ่มพลังงาน และกลุ่มธนาคารช่วยหนุนตลาดด้วย
ดัชนี FTSE 100 ตลาดหุ้นลอนดอนปิดที่ 5,958.50 จุด เพิ่มขึ้น 111.71 จุด หรือ +1.91%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (28 เม.ย.) โดยนักลงทุนยังคงวิตกกังวลเกี่ยวกับภาวะน้ำมันล้นตลาด และการที่คลังน้ำมันของสหรัฐกำลังกักเก็บน้ำมันใกล้เต็มความจุ นอกจากนี้ ราคาน้ำมันยังได้รับแรงกดดันจากข่าวที่ว่า กองทุนน้ำมันสหรัฐ (USO) จะเทขายสัญญาส่งมอบเดือนมิ.ย.ทั้งหมด เพื่อหันไปถือสัญญาที่มีระยะเวลาส่งมอบยาวนานกว่า
สัญญาน้ำมันดิบ WTI ส่งมอบเดือนมิ.ย. ลดลง 44 เซนต์ หรือ 3.4% ปิดที่ 12.34 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. เพิ่มขึ้น 47 เซนต์ หรือ 2.4% ปิดที่ 20.46 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (28 เม.ย.) โดยสัญญาทองคำยังคงได้รับแรงกดดันจากการที่นักลงทุนลดการถือครองสินทรัพย์ปลอดภัย หลังจากรัฐหลายแห่งในสหรัฐเริ่มผ่อนคลายมาตรการล็อกดาวน์และเตรียมเปิดเศรษฐกิจ อย่างไรก็ดี การอ่อนค่าของสกุลเงินดอลลาร์ได้ช่วยสกัดแรงลบของสัญญาทองคำเมื่อคืนนี้
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 1.6 ดอลลาร์ หรือ 0.09% ปิดที่ 1,722.2 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 1.3 เซนต์ หรือ 0.08% ปิดที่ 15.328 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 18.6 ดอลลาร์ หรือ 2.39% ปิดที่ 795.6 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 16.10 ดอลลาร์ หรือ 0.9% ปิดที่ 1,878.70 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (28 เม.ย.) เนื่องจากนักลงทุนยังคงเข้าซื้อสกุลเงินซึ่งมีสินทรัพย์เสี่ยง เช่นยูโรและเงินปอนด์ หลังจากยุโรปและสหรัฐเริ่มคลายมาตรการล็อกดาวน์ นอกจากนี้ ดอลลาร์ยังได้รับแรงกดดันจากการที่นักลงทุนทำการปรับพอร์ทในช่วงสิ้นเดือน
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 106.85 เยน จากระดับ 107.24 เยน และอ่อนค่าเมื่อเทียบกับฟรังก์สวิส ที่ระดับ 0.9740 ฟรังก์ จากระดับ 0.9755 ฟรังก์ นอกจากนี้ ดอลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.3986 ดอลลาร์แคนาดา จากระดับ 1.4039 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.0835 ดอลลาร์ จากระดับ 1.0832 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2433 ดอลลร์ จากระดับ 1.2422 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6499 ดอลลาร์สหรัฐ จากระดับ 0.6465 ดอลลาร์สหรัฐ